Taakmaglid in Wes-Kaap doodgeskiet(Foto: SA Polisie) Konst. Mlungisi Kidwell Ranaka (38), lid van die spesiale taakmag in die Wes-Kaap, is Donderdag in Mfuleni in Kaapstad doodgeskiet. Vier mans het Donderdagaand glo omstreeks 21:00 Ranaka se huis bestorm en sy dienspistool geëis, maar hy het dit nie by sy huis gehad nie. Die verdagtes het hom in die kop geskiet en met sy persoonlike besittings, waaronder twee televisiestelle, van die toneel gevlug. Ranaka is oorspronklik van Willowvale in die Oos-Kaap. Hy het 12 jaar lank in die polisie gedien, waarvan agt jaar as lid van die spesiale taakmag in Kaapstad. Genl. Khehla John Sitole, nasionale polisiekommissaris, het die moord op Ranaka veroordeel. Hy het opdrag gegee dat ŉ omvattende soektog van stapel gestuur word na die verdagtes. “Ek is baie hartseer oor hierdie moord op ŉ lid van ons elite eenheid. Die provinsie het my verseker dat alle nodige hulpbronne ontplooi is om die verdagtes te soek.” Sitole doen ook ŉ beroep op die gemeenskap van Mfuleni om met die polisie saam te werk om die misdadigers aan te keer. “Ons het die gemeenskap nodig om die strate terug te vat. Enigiemand met inligting kan Crime Stop kontak by 08600 10111 of deur die MySAPS-app. Persone kan anoniem bly en inligting sal vertroulik hanteer word.”